'తెలంగాణ ఫైబర్‌ గ్రిడ్‌'తో అపార అవకాశాలు
- నోకియా, ఎరిక్‌సన్‌ ప్రతినిధులతో కేటీఆర్‌ భేటీి
- ప్రాజెక్టులో పాల్గొనే విషయమై నోకియాప్రతినిధి బృందం ఆసక్తి
- మ్యూల్‌సాఫ్ట్‌, స్టైడ్‌ కంపెనీల వారితోనూ చర్చలు
నవతెలంగాణ, వాణిజ్య విభాగం: అమెరికా పర్యటనలో ఉన్న రాష్ట్ర ఐటీ, పురపాలక శాఖ మంత్రి కె. తారకరామారావు మూడోరోజు శాన్‌ఫ్రాన్సిస్కో నగరంలో పర్యటించారు. తన పర్యటనలో భాగంగా కేటీఆర్‌ టెలికాం దిగ్గజాలైన నోకియా, ఎరిక్‌సన్‌తో పాటు మ్యూల్‌సాఫ్ట్‌, స్రైప్‌ కంపెనీల ప్రతినిధులతో సమావేశమయ్యారు. ఈ సందర్భంగా ప్రభుత్వం ప్రతిష్టాత్మకంగా చేపడుతున్న 'తెలంగాణ ఫైబర్‌ గ్రిడ్‌' ప్రాజెక్టును గురించి వివరించారు. తాము చేపడుతున్న ఫైబర్‌ గ్రిడ్‌ ద్వారా ఇంటింటికీ వేగవంతమైన ఇంటర్‌నెట్‌ సౌకర్యం అందిచనున్నట్టుగా తెలిపారు. ఈ పనుల్లో భాగస్వాములవ్వాలని ఆయా సంస్థల ప్రతినిధులను మంత్రి కోరారు. కేటీఆర్‌ ప్రతిపాదనకు నోకియా ఉన్నతస్థాయి ప్రతినిధి బృందం ప్రాథమికంగా ఆసక్తిని కనబరిచింది. త్వరలో ఈ ప్రాజెక్టుకు సంబంధించి జారీ చేయనున్న 'ఆర్‌ఎఫ్‌పీ'లో తాము పాలుపంచుకోనున్నట్టు తెలిపింది. రాష్ట్రంలో ఏర్పాటు చేయనున్న 'డేటా ఎనలిటిక్స్‌ పార్క్‌'లో పెట్టుబడులు పెట్టాలని, మొబైల్‌ పరికరాల తయారీ ప్లాంటు లేదా పరిశోధన మరియు అభివృద్ధి కేంద్రానైనా ఏర్పాటు చేయాల్సిందిగా మంత్రి నోకియా బృందాన్ని కోరారు. అనంతరం మంత్రి ఎరిక్‌సన్‌ యూనిట్‌ను సందర్శించి ఇంటర్‌నెట్‌ అనుసంధానం వల్ల కలిగే ప్రయోజనాలు, ఈ రంగంలో ఎరిక్‌సన్‌ చేస్తున్న పలు పరిశోధనలను గురించి అడిగి తెలుసుకున్నారు. అనంతరం మంత్రిమ్యూల్‌ సాఫ్ట్‌ కంపెనీ ఉన్నత స్థాయి ప్రతినిధుల బృందంతో సమావేశమయ్యారు. కంపెనీ విస్తరణ కార్యక్రమంలో హైదరాబాద్‌ను కూడా దృష్టిలో ఉంచుకోవాలని కంపెనీ ప్రతినిధులకు విజ్ఞప్తి చేశారు. పర్యటనలో భాగంగా మంత్రి కేటీఎర్‌ బృందం స్టైప్‌ కంపెనీ ప్రతినిధులతో సమావేశమయ్యారు. డిమానిటైజేషన్‌ నేపథ్యంలో రాష్ట్రంలో కంపెనీ విస్తరణకు ఉన్న మార్గాలను సంస్థ ప్రతినిధులకు వివరించారు. సేల్స్‌ఫోర్స్‌ 'ఫైర్‌సైడ్‌ చాట్‌' సెషన్‌లో మంత్రి ఉత్సాహంగా పాల్గొన్నారు. అనంతరం ఏర్పాటు చేసిన యూఎస్‌-ఇండియా బిజినెస్‌ కౌన్సిల్‌ రౌండ్‌ టేబుల్‌ సమావేశంలో మంత్రి పాల్గొన్నారు. తెలంగాణలో పెట్టుబడుల ప్రాధాన్యతలు, అవకాశాలు అనే అంశంపై పెట్టుబడిదారులతో ఆయన ముఖాముఖిగా సంభాషించారు. వారి సందేహాలను తీర్చి రాష్ట్రంలో పెట్టుబడి పెట్టేందుకు ముందుకు రావాలని కోరారు.
మీ స్నేహితులకు రికమెండ్ చెయ్యండి